钦定古今图书集成/明伦汇编/官常典/第552卷 > 刘波
## 钦定古今图书集成/明伦汇编/官常典/第552卷 > 刘波

按《晋书刘隗传》：“隗孙波，字道则，初为石季龙冠军将
军王洽参军。及季龙死，洽与波俱降。穆帝以波为襄
城太守，累迁桓冲中军谘议参军。大司马。桓温西征
袁真，朝廷空虚，以波为建威将军、淮南内史，领五千
人，镇石头。寿阳平，除尚书左丞，不拜，转冠军将军、南
郡相。时苻坚弟融围雍州刺史朱序于襄阳，波率众”
八千救之，以敌强不敢进，序竟陷没。波以畏懦免官。
后复以波为冠军将军，累迁散骑常侍。苻坚败，朝廷
欲镇靖北方，出波督淮北诸军、冀州刺史，以疾未行，
上疏曰：“臣闻天地以弘济为仁，君道以惠下为德，是以禹汤有身勤之绩，唐虞有在予之诰，用能惠被苍
生，勋流后叶。宣帝开拓洪图，始基成命。爰及文武，历
数在躬，而犹虚心侧席，卑己崇物，然后知积累之功
重，勤王之业难，先君之德弘，贻厥之赐厚。”惠皇不怀，
委政内任，遂使神器幽沦，三光翳曜，园陵怀九泉之
感，宫庙集胡马之迹，所谓肉食失之于朝，黎庶暴骸
于外也。赖元皇帝神武应期，祚隆淮海，振乾纲于已
坠，纽绝维而更张。陛下承宣帝开始之宏基，受元帝
克终之成烈，保大定功，戢兵静乱。故使负鳞横海之
鲸，僭位滔天之寇，望云旗而宵溃，睹太阳而雾散，巍
巍荡荡，人无名焉。而顷年已来，天文违错，妖怪屡生。
会稽先帝本封，而地动经年。昔周之文武，有鱼乌之
瑞，君臣犹怀震悚，况今灾变众集，曾莫之疑。公旦有
勿休之诫，贾谊有积薪之喻。臣鉴先征，窃惟今事，是
以敢肆狂瞽，直言无讳。往者先帝以元风御世，责成
群后，坐运天纲，随化委顺，故忘日计之功，收岁成之
用。今礼乐征伐，自天子出，相王贤㒞，协和百揆，六合
承风，天下响振，而钧台之咏弗闻，景亳之命未布。将
群臣之不称，陛下用之不尽乎？凡圣王之化，莫不敦
崇，忠信存正弃邪。伤化。毁俗者，虽亲虽贵，必疏而远
之；清公贞修者，虽微虽贱，必亲而近之。今则不然，此
风既替，利竞滋甚，朋党比周，毁誉交兴，钻求苟进，人
希分外，“见贤而居其上，受禄每过其量。希旨承意者
以为奉公，共相赞白者以为忠节，举世见之，谁敢正
言。”陛下不明必行之法，以“绝穿凿之源者，恐脱因疲
倦，以误视听。且苻坚灭亡，于今五年，旧京残毁，山陵
无卫，百姓涂炭，未蒙拯接。伏愿远观汉魏衰灭之由，
近览西朝倾覆之际，超然易虑，为于未有，则灵根永
固，社稷无虞。臣岂诬一朝之人，皆无忠节，但任非其
才，求之不至耳。今政烦役殷，所在凋弊，仓廪空虚，国
用倾竭，下”民侵削，流亡相属。略计户口，但咸安已来，
十分去三。百姓怀浮游之叹，下泉兴周京之思。昔汉
宣有云：“与我共治天下者，其惟良二千石乎！”是以临
下有方者就加玺赠，法苛政乱者恤刑不赦，事简于
上，人悦于下。今则不然，告时乞职者以家弊为辞，振
穷恤滞者以公爵为施。古者为百姓立君，使之司牧。
今者以百姓恤君，使之蚕食，至乃贪污者谓之清勤，
慎法者谓之怯劣，何反古道，一至于此！陛下虽躬自
节俭，哀矜于上；而群寮肆欲，纵心于下。六司垂翼，三
事拱默。故有识者睹人事以叹息，观天眚而大惧。昔
宋景退荧惑之灾，殷宗消鼎雉之异。伏愿陛下仰观
大禹过门之志，俯察商辛沈湎之失，远思《国风》恭公
之刺，深惟定姜小臣之喻。暂回圣恩，大询群后，延纳
众贤，访以得失，令百寮率职，人言损益，察其所由，观
其所以，审识群才，助鼎和味，克念作圣，以答天休，则
四海宅心，天下幸甚。臣亡祖先臣隗，昔荷殊宠，匪躬
之操，犹存旧史，有志无时，怀恨黄泉。及臣凡劣，复蒙
罔极之眷，恩隆“累世，实非糜身倾宗所能上报。前作
此表，未及得通。暴婴笃疾，恐命在奄忽，贪及视息，望
达愚情，气力惙然，不能自宣。”疏奏而卒。追赠前将军。
子淡嗣。